Source: http://www.druckeria.ro/tag/cupa-regelui/
Timestamp: 2020-01-28 13:21:54+00:00

Document:
cupa regelui Archives - Druckeria
Asalt spre primul trofeu! Timişoara Saracens dispută în Ronaţ semifinala din Cupa Regelui
Timişoara Saracens va juca vineri după-amiază, pe teren propriu, semifinala Cupei Regelui, în compania Universităţii Cluj. Conform regulamentului, jocul ar fi trebuit să se dispute pe teren neutru, însă cele două echipe au căzut de acord să joace pe terenul „Gheorghe Răşcanu” din Ronaţ.
Pentru semifinala cu U Cluj, antrenorul Grainger Heikell nu se va putea baza pe cei opt jucători rămaşi în lotul echipei naţionale pentru Cupa Mondială, dar nici pe Sione Taupaki, accidentat în meciul cu CSM Bucureşti.
„Am avut o săptămână destul de bună, cu excepţia problemeor cu Taupaki, accidentat la genunchi în meciul cu CSM Bucureşti. Această problemă medicală îl va mai ţine departe de teren circa 5-6 săptămâni. Va fi o misiune dificilă pentru Sosene şi pentru mine să stabilim acest grup, dar e o problemă pozitivă cu care ne confruntăm. I-am reintegrat pe cei doi băieţi veniţi de la echipa naţională, Drenceanu şi Morrison. Probabil nu vom începe cu ei, dar cu siguranţă ne vom folosi de ei în timpul jocului”, a declarat Grainger Heikell.
Căpitanul timişorenilor, Vasile Rus, îşi averitzează colegii că şi meciul cu Universitatea Cluj poate fi unul extrem de dificil dacă nu va fi tratat cu seriozitate.
„E un meci greu. Nu trebuie să îi subestimăm doar pentru că am câştigat împotriva lor în campionat şi în meciurile test. Trebuie să intrăm foarte concentraţi pe teren, pentru a merge liniştiţi şi în finală. Ne-au revenit şi cei doi băieţi de la lot, Drenceanu şi Morrison, pentru care sincer îmi pare rău că nu au prins Cupa Mondială. Aşteptăm cât mai mulţi suporteri alături de noi, jucăm semifinala acasă, pe terenul din Ronaţ”, a spus Vasi Rus.
Timişoara Saracens intră într-o perioadă extrem de importantă pentru istoria clubului. În următoarele patru luni, bănăţenii vor lupta pe patru fronturi: Cupa Regelui, Cupa României, Superliga, dar şi cupele europene, în toamnă fiind programate primele meciuri preliminare.
„Urmează una dintre cele mai importante perioade din istoria clubului nostru. În perioada următoare, ne propunem să jucăm trei finale şi patru meciuri internaţionale. Fiecare dintre aceste confruntări vor fi decisive pentru rezultat, palmare şi performanţă. Cred că a sosit momentul să culegem roadele muncii pe care am depus-o în ultimii ani. Timişoara îşi propune să devină o echipă de nota 10”, spune vicepreşedintele Duşan Filipaş
Partida Timişoara Saracens – Universitatea Cluj se va disputa vineri, de la ora 17.30, pe stadionul „Gheorghe Răşcanu” din Ronaţ.
Filed Under: Rugby, Stire de ultima ora Tagged With: cupa mondiala, cupa regelui, dusan filipas, grainger heikell, sione taupaki, timisoara saracens, universitatea cluj, vasile rus
Timișoara Saracens nu merge în excursie la București: „Să dovedim că suntem o echipă de campioni”
Timișoara Saracens va disputa sâmbătă ultimul meci din faza grupelor Cupei Regelui, în deplasare cu CSM Olimpia București. Bănățenii sunt siguri de prezența în semifinale încă din urmă cu două săptămâni, când au învins pe Dinamo în Ronaț. Cu toate acestea, „sarazinii” promit să nu facă figurație în capitală.
Chiar dacă Timișoara Saracens știe deja că va lupta cu Universitatea Cluj pentru un loc în finala primei ediții a Cupei Regelui, rugbyștii bănățeni nu vor aborda cu lejeritate meciul de sâmbătă, din deplasare, cu CSM Olimpia București, ultimul din faza grupelor.
„Ierarhia în această grupă a fost stabilită înaintea ultimului meci, e știut faptul că ne-am asigurat calificarea în semifinale dinaintea ultimului meci din faza grupelor. Dar trebuie să dăm dovadă că suntem o echipă de campioni, să avem o mentalitate de învingători, indiferent de miza partidei. Pentru a avea succes pe termen lung, fiecare meci trebuie tratat cu seriozitate, cu respect față de adversar, valori pe care Timișoara le promovează”, a declarat vicepreședintele Timișoarei, Dușan Filipaș.
Antrenorul Grainger Heikell așteaptă de la elevii săi o prestație pe măsura valorii lotului, mai ales că în precedentul joc, cel cu Dinamo, evoluția nu a fost una satisfăcătoare, în ciuda victorie obținute în dauna „câinilor”.
„Suntem deja calificați în semifinale, deci vom folosi acest meci pentru a le pregăti pe cele ce urmează. Am auzit tot felul de zvonuri legate de CSM București, despre faptul că unii dintre jucătorii lor au părăsit echipa, deci nu știm exact la ce să ne așteptăm. Nu ne-am gândit însă la aceste lucruri, am încercat să lucrăm cât mai bine în această săptămână la antrenamente. Vrem să dăm totul, vom avea motivație. Mai ales că nu am fost la 100% cu Dinamo”, a spus Heikell.
După Vlad Iștoc – juniorul care în urma debutului la prima echipă a plecat într-un stagiu de pregătire la Londra, cu Saracens – , Grainger Heikell se pregătește să arunce în luptă alte două tinere speranțe ale rugby-ului timișorean. E vorba despre Marius Eftimiciuc și Octavian Robotă, cei ce în ultima perioadă s-au pregătit cu prima echipă și vor face deplasarea la București.
„Avem câțiva jucători tineri la pregătire, vor fi câțiva juniori care vor avea oportunitatea să joace, depinde și de cum evoluează jocul. Există talent, potențial, trebuie să avem răbdare și să avem grijă la dezvoltarea lor. Sunt mulțumit de cum se pregătesc. Avem mulți jucători care pot evolua la un nivel înalt și sperăm să pună presiune pe noi antrenorii să îi selectăm ulterior în prima echipă”, a mai spus Heikell.
Partida CSM Olimpia București – Timișoara Saracens va avea loc sâmbătă, de la ora 11, și nu va fi televizată.
Filed Under: Rugby, Stire de ultima ora Tagged With: csm olimpia bucuresti, cupa regelui, dusan filipas, grainger heikell, marius eftimiciuc, octavian robota, timisoara saracens

References: CSM 
 CSM 
 CSM 
 CSM 
 CSM 
 CSM 
 csm